Կոնստանտին Տրուտովսկի

Կոնստանտին Ալեքսանդրովիչ Տրուտովսկի (ռուս.՝ Константин Александрович Трутовский, 28 հունվարի (9 փետրվարի), 1826, Կուրսկ, Ռուսական կայսրություն – 17 (29) մարտի, 1893, Յակովլևկա, Օբոյանի գավառ, Կուրսկի նահանգ, Ռուսական կայսրություն), ռուս ժանրային գեղանկարիչ, Նիկոլայ Գոգոլի, Միխայիլ Լերմոնտովի, Իվան Կռիլովի ստեղծագործությունների նկարազարդող, Գեղարվեստի կայսերական ակադեմիայի ակադեմիկոս, Ջրանկարիչների բելգիական թագավորական միության անդամ։
Կոնստանտին Տրուտովսկին Ֆեոդոր Դոստոևսկու առաջին հայտնի դիմանկարի հեղինակն է. վերջինս Տրուտովսկուց երկու տարի առաջ ավարտել էր Գլխավոր ինժեներական ուսումնարանի սպայական դասընթացները փոխ-տեղակալի կոչումով։


== Կենսագրություն ==

Կոնստանտին Տրուտովսկին ծնվել է 1826 թվականի հունվարի 28-ին (նոր տոմարով՝ փետրվարի 9-ին) Կուրսկում։
Նախնական կրթությունն ստանալով Խարկովի ուսումնական հաստատություններից մեկում՝ 1839 թվականին տեղափոխվել է Սանկտ Պետերբուրգ, որտեղ սովորել է Նիկոլաևյան ինժեներական ուսումնարանում՝ այդ ժամանակ արդեն մեծ սեր ցուցաբերելով արվեստի նկատմամբ։
1845 թվականին ավարտելով այդ ուսումնական հաստատության դասընթացն ու սպայական դասընթացները՝ թողնվել է այնտեղ որպես դասուսույց և սկսել է հաճախել դասերի Գեղարվեստի կայսերական ակադեմիայում, որտեղ աշակերտել է Ֆեոդոր Բրունիին և պատրաստվել է դառնալ պատմական գեղանկարիչ, թեև ավելի մեծ ձգտում է ունեցել դեպի ժանրային գեղանկարչությունը։
1849 թվականին մեկնել է հայրենի կալվածք, որտեղ ժողովրդի կենցաղն այնպիսի խոր տպավորություն է թողել նրա վրա, որ դարձել է նրա հետագա աշխատանքների հիմնական թեման։ Շուտով նա թոշակի է անցել և բնակություն հաստատել գյուղում և միայն երբեմն մեկնել Մոսկվա ու Սանկտ Պետերբուրգ՝ տանելով իր նկարները։
1861 թվականին «Շուրջպար Մալոռոսիայում» (ռուս.՝ «Хоровод в Малороссии», պահվում է Տրետյակովյան պատկերասրահում) նկարի համար Գեղարվեստի կայսերական ակադեմիայի կողմից արժանացել է ակադեմիկոսի կոչման։ 1871 թվականից մինչև 1881 թվականը Տրուտովսկին՝ որպես տեսուչ, ծառայել է Մոսկվայի գեղանկարչության և քանդակագործության ուսումնարանում, ապա կրկին ապրել ու աշխատել է իր կալվածքում։
Կոնստանտին Տրուտովսկին ստեղծել է մեծ թվով նկարներ, ջրանկարներ ու մատիտանկարներ։ Ուկրաինական հասարակ ժողովրդի կյանքի տեսարաներից բացի նա պատկերել է մանր կալվածատերերի կյանքը՝ իր այդ աշխատանքներում ցուցաբերելով իր դիտողականությունը, սրամտությունն ու պոետական զգացումը։ Սակայն նկարչական ոչ պատշաճ պատրաստվածությունն ու շտապողականությունը հաճախ նվազեցնում են լավ մտահղացված ու կատարված աշխատանքները, որոնցից կարելի է նշել «Ծեսերգեր Մալոռոսիայում» (ռուս.՝ «Колядки в Малороссии», Տրետյակովյան պատկերասրահ), «Աշխատանքի ժամին» (ռուս.՝ «В рабочую пору», գտնվում է Մոսկվայում՝ Կոզմա Սոլդատյոնկովի հավաքածուում), «Սորոչինյան տոնավաճառ» (ռուս.՝ «Сорочинская ярмарка»), «Ժամադրություն» և «Կալվածատեր քաղաքական գործիչներ» նկարներն ու «Ճաշից հետո, ամառային ժամանակ» (ռուս.՝ «После обеда, в летнюю пору») և «Բարերարներ» («Благодетели», Տրետյակովյան պատկերասրահ) ջրանկարները։
Կոնստանտին Տրուտովսկին մահացել է 1893 թվականի մարտի 27-ին (նոր տոմարով՝ մարտի 29) Յակովլևկա հայրենի կալվածքում։ Թաղվել է Օբոյանի Բոգորոդիցկի-Զնամենսկի արական վանքում, որ ամբողջովին ավերվել է բոլշևիկների կողմից 1924 թվականին։


== Ընտանիք ==
Կոնստանտին Տրուտովսկին ամուսնացած է եղել հայտնի քննադատ և հասարակական գործիչ Սերգեյ Ակսակովի զարմուհու՝ Սոֆյա Ալեքսեևնա Սամբուրսկայայի հետ։ Նրա որդին՝ Վլադիմիր Կոնստանտինովիչը (1862-1930), եղել է արվեստաբան, դրամագետ, Մոսկվայի հնագիտական միության քարտուղար, ամուսնացած է եղել սուրբ Սերաֆիմ Սարովսկու զարմուհու՝ Ալեքսանդրա Վլադիմիրովնա Մոշնինայի հետ և ունեցել է երկու դուստր՝ Նադինն ու Նատաշան։


== Պատկերասրահ ==

		
		
		
		
		
		
		
		
		


== Ծանոթագրություններ ==


== Գրականություն ==
Edward Strachan, Roy Bolton Konstantin Alexandrovich Trutovsky // Россия и Европа в девятнадцатом веке = Russia & Europe in the Nineteenth Century. — London: Sphinx Fine Art, 2008. — P. 92. — 242 p. — ISBN 978-1-907200-02-1
Верещагина А. Г. Трутовский Константин Александрович (1826 - 1893) - живописец-жанрист. // Русское искусство. Очерки о жизни и творчестве художников середины XIX века / Под редакцией А. И. Леонова. — М.: Искусство, 1958. — 780 с.
Новицкий А. П. Передвижники и их влияние на русское искусство = Передвижники и влiянiе ихъ на русское искусство. — М.: Издание книжного магазина Гроссмана и Кнебель, 1897. — С. 43. — 176 с.
А.Артюхова. Константин Трутовский - иллюстратор. Киев, 1929. (На украинском языке).


== Արտաքին հղումներ ==
Жизнь и творчество К.А Трутовского на портале ″Воскресный день″
Константин Трутовский. Набор открыток. Киев, 1976.
Академик за «Хоровод...»(ռուս.) // «Курская правда» : Областная общественно-политическая газета. — Курск: АУКО «Редакция газеты «Курская правда», 2011. — В. от 25 февраля.
«К. А. Трутовский в Энциклопедии живописи и графики Art-каталог» (ռուսերեն)։ Վերցված է 2012-06-03 
«Трутовский Константин Александрович на сайте АртРу.инфо» (ռուսերեն)։ Արխիվացված օրիգինալից 2012-09-23-ին։ Վերցված է 2012-05-31 
«Трутовский Константин Александрович на сайте «Русская живопись»» (ռուսերեն)։ Արխիվացված օրիգինալից 2012-09-23-ին։ Վերցված է 2012-06-02 
Составитель Гойзман Ш. Р.։ «Трутовский Константин Александрович в Малай Курской Энциклопедии» (ռուսերեն)։ Արխիվացված օրիգինալից 2012-09-23-ին։ Վերցված է 2012-06-03 
Степанов Владимир Его картины знал народ(ռուս.) // «Курская правда» : Областная общественно-политическая газета. — Курск: АУКО «Редакция газеты «Курская правда», 2006. — В. от 6 апреля. — № 262 (23973).